Halvorsen trosset advarslene fra embetsverket

Innrømmer at tildelingen er uheldig

NESTEN INGEN KOMMENTAR: - Jeg har ikke mer å si om denne saken i kveld, var alt Kristin Halvorsen sa da hun ankom Gardermoen direkte fra Skavlan-studioet i Stockholm i går kveld. Til venstre politisk rådgiver Katrine Gramnes i Kunnskapsdepartementet. Foto: Helge Mikalsen/VG

Kristin Halvorsen ga 700.000 uten søknad

GARDERMOEN (VG) I valgkampen 2009 overrakte Kristin Halvorsen (SV) 700.000 kroner til Eddi Eidsvågs Pøbelprosjekt - uten at de hadde søkt.

Oppdatert 9. mars 2012

Artikkelen er over åtte år gammel

Av:JONAS TJERSLAND, FRANK ERTESVÅG, STEIN NERVIK og HELGE MIKALSEN (foto)

Nå innrømmer både hun og daværende kunnskapsminister Bård Vegar Solhjell (SV) at pengene ble utdelt i strid med regelverket.







- Vi ser i ettertid at vi burde bedt om en ny skriftlig søknad om dette beløpet spesifikt. Det er uheldig og er ikke i tråd med «Bestemmelsene om økonomistyring i staten», skriver kunnskapsminister og SV-leder Kristin Halvorsen i en e-post til VG.

- Jeg ser at departementet burde bedt om en ny, skriftlig søknad for beløpet på 700.000 kroner i 2009, sier Solhjell - som var ansvarlig for pengebevilgningen.

4,7 mill - uten utlysning

SV-lederen fikk mye skryt av sine egne da hun overleverte sjekken under valgkampinnspurten i Stavanger.

Vet du noe om denne saken?Ta kontakt med VG og VG Netts journalister her !

«I dag har det vært fullt kjør på Pøbelprosjektet, og det endte opp med at Bård Vegar og Kristin ordnet 700.000 til driften ut 2009. Og løfte om oppfølging og samarbeid i årene som kommer», skrev en begeistret stortingspolitiker Hallgeir Langeland (SV) på sin blogg.

VG kan i dag avsløre at de to kunnskapsministerne fra SV, Solhjell og Halvorsen, flere ganger har overkjørt embetsverkets klare advarsler mot å gi støtte til Pøbelprosjektet AS.

Selskapet jobber for å få ungdom som har falt ut av videregående opplæring ut i arbeid.

Til sammen har de to statsrådene utbetalt over 4,7 millioner kroner til det private aksjeselskapet til Eddi Eidsvåg og hans medaksjonærer.

** Les mer om denne saken i dagens papirutgave av VG og på VG+ for iPad/iPhone **

Faksimile VG 09.03.2012



Alle pengene har blitt bevilget uten utlysning, men flere av beløpene er blitt innvilget etter skriftlig søknad.

Dekan Hans Petter Graver ved Det juridiske fakultet i Oslo sier statens økonomireglement er klart:

- Hovedregelen er at det skal være åpen utlysning når det gjelder støtteordninger. Så kan det gjøres unntak når det gjelder mindre forhold, men kommer du opp i millionbeløp, kan man vanskelig si at det er mindre forhold, sier Graver til VG.

Kunne være ulovlig

Et internt dokument VG har fått tilgang til, viser at embetsverket frarådet Kristin Halvorsen å støtte prosjektet i 2010 - av tre grunner:

** Støtten kunne være ulovlig statsstøtte etter EØS-reglene.

** Det vil «være problematisk i forhold til roller og ansvar» at pøbelprosjektet kunne oppfattes som en privat konkurrent til fylkeskommunen som har lovpålagt ansvar for å følge opp elever som faller ut av videregående opplæring.

** Prosjektet fremsto som et arbeidsmarkedstiltak som passet inn under Arbeidsdepartementet - ikke Kunnskapsdepartementet.

Kristin Halvorsen, som under valgkampen fire måneder tidligere var i Stavanger med sjekkheftet, var ikke enig med sitt eget embetsverk:

«P-prosjektet ble lovet videre støtte i valgkampen, så dette kommer vi ikke utenom», skrev statssekretæren hennes Lisbeth Rugtvedt 26. april 2010.

Kristin Halvorsens håndskrevne påtegning viser at hun ga statssekretæren full støtte:

«Enig med LR (Lisbet Rugtvedt, red.anm.)», skrev Halvorsen.

Embetsverket rådet Kristin Halvorsen til å spørre Fornyingsdepartementet om pengene ville innebære ulovlig statsstøtte.

Men de håndskrevne notatene til Halvorsen og Rugtvedt, viser at de sa nei:

«Ber om en ny vurdering av om det er nødvendig å problematisere Pøbelprosjektet opp mot EØS-reglene», skriver statssekretæren.

Fornyingsdepartementet bekrefter overfor VG at Kunnskapsdepartementet (KD) aldri tok kontakt.

«Ikke hensiktsmessig»

I september fikk Eddi Eidsvåg gladnyheten om støtten på én million kroner. Samtidig fikk han beskjed om at prosjektet kunne motta 1,2 millioner kroner i 2011.

Ifølge Kristin Halvorsen undersøker departementet nå om pengene skulle vært utlyst.

- Denne virksomheten prøver ut nye metoder som er unike for Pøbelprosjektet. Det ble på denne bakgrunn ikke vurdert som hensiktsmessig med en kunngjøring, skriver hun.

På spørsmål om hvorfor hun overprøvde embetsverkets klare advarsler om ulovlig statsstøtte, svarer Kristin Halvorsen at det ble gjort en særskilt vurdering av departementets jurister:

- På bakgrunn av denne vurderingen er støtten for 2010 og 2011 gitt spesifikt til formål som KD har vurdert faller inn under unntaksbestemmelsene for statsstøtte i EØS-avtalen, skriver hun.

Publisert: 09.03.12 kl. 06:38 Oppdatert: 09.03.12 kl. 07:22

Les også

Mer om Sosialistisk Venstreparti (SV)